Pernille Skipper (EL), 2013-04-16:
Det her lovforslag skal sikre ligestilling af homoseksuelle par i familielovgivningen, og dermed skal det sørge for, at børn med to mødre får samme ret til deres forældre som andre børn.
Det er et vigtigt skridt for de børn, det er et vigtigt skridt for regnbuefamilierne, som man kalder det, i Danmark.
Efter Enhedslistens mening er familielovgivningen i dag indrettet efter nogle gammeldags familieformer og en eller anden snæversynet idé om, hvordan en rigtig familie skal se ud.
Men der findes ikke rigtige eller forkerte familier; der findes familier, som elsker hinanden, og som har børn og tager sig af dem, og det er kernen i det, som vi mener lovgivningen skal understøtte, nemlig barnets tarv.
Det kommer lovgivningen nu endelig et lille skridt nærmere at afspejle med det her lovforslag.
En rigtig god familie handler ikke om bestemte køn eller andre gammeldags ideer om ægteskab.
Vi er rigtig glade for, at regeringen har fremsat det her lovforslag.
Det kommer til at sikre, at homoseksuelle par får samme retsstilling som heteroseksuelle, og vi mener, at børn har ret til begge deres forældre, uanset om de har en far og en mor eller to mødre.
Vi synes, det er vigtigt, at der kommer en meget klarere retsstilling for de børn.
Danmark har været langt bagud internationalt set
, og nu er vi endelig ved at komme på niveau.
Det er desuden et nybrud, at regeringen foreslår, at regnbuefamilierne nu selv kan aftale, hvem der skal have forældreskabet ud over den fødende mor; altså at man ikke på forhånd antager, at det skal være medmor, som indgår i ægteskabet, eller den mandlige donor, men at man lader de tre selv aftale, hvilken konstruktion de gerne vil have, og hvordan de gerne vil have deres familie skal se ud.
For det er jo sådan i den virkelige verden – jeg kan godt høre, at Dansk Folkeparti måske ikke helt lever i den – at familier nogle gange består af flere mennesker, og at der findes mennesker i vores land, ofte et lesbisk par, der sammen med en mand beslutter sig for, at de tre vil have et barn og skabe en familie og give det barn omsorg og kærlighed og hjælpe det på vej i livet.
Sådan er det ude i den virkelige verden, og nu kommer vi et lille skridt tættere på at anerkende det, også med lovgivning.
Man fristes til at sige, at der åbenbart er grænser for, hvor lang tid Dansk Folkeparti kan holde virkeligheden ude af denne Folketingssal, og det er da kun glædeligt.
Det næste skridt, og det er det sidste, jeg vil sige, er, at vi i Enhedslisten håber, at regeringen vil være med til at se på det, der kaldes 2½-årsreglen.
Det betyder, at der i dag skal gå 2½ år, før en medmor kan stedbarnsadoptere et fælles barn, hvis man f.eks. ikke har været på klinik i forbindelse med donationen.
Sådan vil det også være, efter det her lovforslag er vedtaget.
Det er en regel, som faktisk gennem en lang periode har været fraveget i praksis.
Man har simpelt hen sagt, at der ændrer vi praksis og tager hensyn til, at virkeligheden er, at der er to kvinder, som har besluttet sig for at have det her barn sammen, og derfor skal barnet også have ret til begge de to kvinder som forældre.
Derfor håber vi, at regeringen vil være med til at se på, hvordan vi kan tilrettelægge reglerne sådan, at det igen bliver muligt, at det kan gå lidt stærkere med stedbarnsadoption for dem, der ikke falder ind under den lovgivning, som vi vedtager nu i dag.
Det er en festdag i dag for Enhedslisten og for regnbuefamilierne rundtomkring i Danmark.
Vi er et skridt nærmere.
Det er så sjældent, at jeg får lov til at rose regeringen i Folketingssalen – og så to gange på en dag! – at jeg da lige vil understrege endnu en gang, at Enhedslisten selvfølgelig støtter det her lovforslag.